khistorydata/jeongjo-sjw-relations huggingface dataset:
정조 0년 · 목
疏略曰。魯城有闕里村。幼學臣孔徵魯孔思中等。適得夫子遺像一本。因卽此地。建祠奉安。而私祭之。至今年八月。夫子影幀一本。不幸爲逆簡家所藏。故自太學博採衆議。移奉于闕里之祠。與本祠舊本同爲揭虔。禮儀簡䙝。年久頹圮。年前湖南儒生疏請。 大行大王下敎曰。孔聖萬世之師。君師父一體。爾等之請。予甚嘉之。仍 命道臣修而葺之。今只使孔氏數人。守其祠而奉其祭者。誠爲士林之深耻。伏願特宣額號。以重廟貌。因命攸司。區劃其增建之道。批以。自泮宮至于州縣。旣奉大成殿。若尼城闕里之廟。卽儒生輩取名寓意之處。非朝家指揮之所也。且今欲東廡西廊前殿後庖。則一邑之內。又一大成殿。事甚瀆矣。爾等退究窮理之學。
정조 0년 · 강
詣 孝明殿展拜。仍詣慕華館送勅。
정조 0년 · 목
具布裹翼善冠白布袍。乘輿出興泰門。詣廣達門外。兵曹判書洪樂性進前曰。卽伏聞有前排四雙待令。信箭手除之之命。城外動駕。事體自別。前排四雙。旣不成樣。信箭手尤不可不待令。敎曰。前排及信箭手。依昨日稟定待令。昨日事事係紀律。不可無罰。訓鍊大將張志恒中軍柳鎭夏。幷記過待令于慕華館作門。樂性曰。前排旗手。只二十雙待令。而五雙則未及待令。事極駭然。訓鍊大將張志恒。請更爲記過。從之。敎曰。宣傳官卽爲奪符以來。都監千摠把摠一體記過待令。○詣 孝明殿。就版位展拜。陞殿奉審訖。至崇政門外。乘駕轎。出崇禮門。詣慕華館。入幕次。少頃。勅使來到。予出次至階上。行相揖禮。仍陞座。兩勅亦就椅。命進茶禮。勅使告別。相揖而去。予還就座。命訓將張志恒中軍柳鎭夏幷拿入。敎曰。軍門中都監。比他自別。動駕中郊幸亦甚重大。則前排之數。將校初以十雙仰對。有若定奪者然。且昨日未暮。已以新備之意稟達。而今日未盡待令。大將若有紀律。則幺麼軍校。敢如是乎。志恒對曰。 先朝每以十雙待令。故敎鍊官以此仰達云矣。予曰。常以汝爲修擧軍務。不負委畀之眷矣。今此所供。顯有發明之說。殊非期待之意也。事屬紀律。不可薄勘。而特以三令五申之義。姑爲拿出。中軍柳鎭夏。命決棍三度後拿出。修撰趙時偉副修撰洪明浩進前曰。訓鍊大將張志恒。親問之下。容護軍校顯有周遮之意。請罷職。敎以。依啓。命拿入千摠以下。以次下問後幷拿出。○敎曰。自迎恩門。至崇禮門捧上言。又敎曰。左邊捕盜大將未差之代。右大將兼察事。牌招聽傳敎。又敎曰。御營大將具善復。訓鍊大將兼察。遂回駕入興化門還內。
정조 0년 · 강
以李漢膺爲左捕將。備薦也。
정조 0년 · 강
命前訓鍊大將張志恒拿處禁推。中官付過放送。
정조 0년 · 목
敎曰。廿日訓局執事之言於傳命史官之說。揆以紀綱。已極無狀。論以紀律。尤甚無嚴。幺麼軍校。雖於將臣之前。固不敢若是放恣。況閤門奏對乎。此是前所未聞之事也。身爲大將。視若尋常。不但不棍該執事。又從以不汰。其於今日事端尤異。則還宮之後。又以金祥喜稱名執事書啓。更令査問。則尙今不汰云。雖無今朝之事。昨日奏對之後。在本都監分義。驚惶之不暇。固當嚴勘。而至今偃息。以至擧案之境。此將臣所爲。實未可曉者。事係變常。不可不問。前訓鍊大將張志恒拿問處之。仍敎曰。禁府坐起。待明朝爲之。又敎曰。中官乏人。禁推中官。一倂付過放送。
정조 0년 · 강
召見三使臣于興政堂。謝恩正使李溵。副使徐浩修。書狀官吳大益。
정조 0년 · 목
辭陛也。○予曰。此時使臣不可不擇。故非不知卿之事勢。而不得已煩卿往來矣。溵曰。往役義重。何敢言私乎。第當辭陛。區區下情。不勝悵觖矣。予曰。三使好爲往返。
정조 0년 · 목
謝恩正使李溵啓言。潛越申飭。已有特敎。聞西伯灣尹今方另加禁斷。而自前勅行還渡之餘。使行繼入之時。或不無寅緣濫越之弊云。今番預先嚴飭。如或有此等奸弊。則以法從事。斷不饒貸之意。出擧條。請更爲嚴飭於道臣及灣尹。從之。
정조 0년 · 강
命尹酉吉上言替呈人嚴刑。上言二度。下該司査處。
정조 0년 · 목
敎曰。尹酉吉上言替呈人。令該曹卽爲嚴刑。又敎曰。各宮房田結之勿論有土無土。差送導掌。侵漁小民。爲今日痼弊。向者雖有通變之政。而頒下節目。宣示外邑。則固當遵而行之。以今上言觀之。其所猥雜。莫此爲甚。然則奠安民生之本意。適足以啓放恣民習之端。該道旣有監司。該邑亦有守令。則駕前呼訢。何等重大。而此等小事。肆然上言。若是之容易。亦足爲觀紀綱之一端。此上言二度。下該司嚴査處決後啓聞。以尊堂陛。
정조 0년 · 목
敎曰。傳敎亦不書大臣名字。自下入啓公事之外。自內所下文書。不書大臣之名。亦有 列聖朝受敎。則今日正使賜物。任自書之。不少畏愼。雖是小事。漸不可長。中官金佑章削去仕版。
정조 0년 · 강
命諸都監儀軌劾期修納。
정조 0년 · 목
敎曰。都監之多設。未有甚於今年。以今日節目觀之。迎接都監。將又成出儀軌矣。前此諸都監儀軌。果已訖役乎。如不訖役。則其所糜費。殆不下修史之役。其所遲滯。必由主管之不專。戶判以此意知悉。嚴飭各都監。刻期修納。遲晩官員。隨現草記事分付。
정조 0년 · 강
領敦寧金陽澤箚請恩暇省掃。賜批許之。
정조 0년 · 목
批以。箚辭若此。卿其依所請往省焉。仍命遣史官傳諭。○敎曰。金領敦寧拜掃時。給由馬澆奠床備給。
정조 0년 · 강
命在外纂輯堂郞催促上來。
정조 0년 · 목
敎曰。朝廷之事。孰有大於討逆。而諸般之逆。孰有甚於聽政時諸逆乎。思之骨驚。念之膽掉。予位予躬。予不恤。實爲四百年 宗社。倘非天佑 宗祊。則寡人豈有今日。而亦非 先王止慈。則國勢其將若何。噫。人心多岐。時月稍久。凡所謂卿士大夫。殆若置之相忘之域。一啓之停。必相謂曰省事。一疏之出。必相謂曰惹鬧。蹙眉開眼。便在頃刻。所謂義理弁髦 之說。何相近也。聽政之逆。有浮於辛壬。而辛壬之論。至于今崢嶸不息。惟此義理。不出一年。漸欲解弛。是亦國脈不振而然乎。靜言思之。又有凛然而寒心者。其稍換頭面者。安知不倡爲凶譎之論。陰護逆邊。角勝天討而後已哉。怪鬼情狀。閃倏叵測。有難逆覩。何必索言。嗚呼。寡人之於諸賊。豈有一毫私好惡而然哉。其黨熾張。則國家無稅駕之地。其計潛售。則寡躬無止泊之所。始以畏㥘。寢食幾廢。中焉迫隘。身國罔涯。終也賴天之靈。轉危爲安。凡厥廷臣。其試思之。當此之時。儲位安乎危乎。國家興乎亡乎。且此輩俱是戚里權臣。則其所熏染而吹噓者。不止一二人。到今豈無面陽背陰。口唯心誹之人乎。大抵今日之義理。只是存天下之大防。立天下之大經。國可亡。此義理不可漫漶也審矣。羸豕之戒。履霜之憂。實有倍於向日危疑之時也。復此申諭。雖近臆料。亦豈非防微之遠慮乎。今則勅行已過矣。纂輯之役。不容一日少緩。在外本廳堂郞。一倂催促上來。內藏日記。從當書下矣。
정조 0년 · 강
命時囚張志恒放送。田泰祥等分揀。
정조 0년 · 목
義禁府啓言。前訓鍊大將張志恒。不但該執事之不棍不汰。又以金祥喜書啓事請議處。敎以。旣在其職。則雖有大將從當處分之敎。此不過口傳分付。是則何不於再昨該執事奏對之後登時汰去。拖至昨日動駕之時乎。此已違端。以供辭觀之。初曰。蒙宥後。幷卽爲先汰去。末曰。譴罷之後。送言于兼大將。決棍汰去。納招則執事。卽是一執事再棍猶或成說。汰去豈可再乎。語極窘遁。似是口招時語疊之致。焉有將臣。忍爲瞞告之計哉。然則以此以彼。該執事可謂罪。上添罪。而張志恒身爲主將。罪難獨逭。罷職不敍。日寒如此。滯囚可悶。卽爲放送。○又因押班監察田泰祥南溟學拿處草記。敎以。分揀放送。
정조 0년 · 목
敎曰。忘未下敎。觀其措語。雖與常性之人有異。不可尋常處之。以長其跳踉之習。韓命周。令該曹卽爲杖配。
정조 0년 · 강
命倭譯各別擇送。
정조 0년 · 목
因東萊府使狀啓。敎以。勿待罪事回諭。倭譯勿拘次第。各別擇送事。亦爲依狀請施行。
정조 0년 · 강
命伴送使狀啓中稟請枝筆。許令造給。
정조 0년 · 목
敎曰。觀此伴送使狀啓。所陳極爲詳備。甚可尙也。沿路依此爲之。狀啓中稟請者。百枝之筆。旣不多矣。製樣之稍異。亦何傷也。許令造給事。一體下諭。○敎曰。譯官朴道寬。令該曹相當職除授。又敎曰。倭學訓導玄啓根。口傳下批。今日內下直。幷榻敎也。
정조 0년 · 강
還差纂輯堂上李徽之等。差下郞廳趙尙鎭等。
정조 0년 · 목
纂輯廳啓言。纂輯堂郞在外人。依下敎。今方催促。而前差堂上中前大提學李徽之。前大司成李秉鼎。前參議閔鍾燮。旣已敍用。還爲差下。郞廳。前啓下中無故者甚少。副應敎趙尙鎭。校理閔養燮。副校理金履禧。修撰趙時偉。副修撰朴天衡洪明浩。副司果李儒慶。兵曹佐郞沈念祖。文兼鄭志儉差下。請使之察任。允之。
정조 0년 · 강
遞掌令朴在源仍禁推。
정조 0년 · 목
政院以在源受由過限。啓請遞差及禁推也。
정조 0년 · 강
秋曹以韓命周令道臣杖配啓。
정조 0년 · 목
刑曹啓言。韓命周卽爲杖配事。命下矣。命周本以安城地人。下往本土。令道臣。卽爲決杖發配後啓聞事。發關分付。
정조 0년 · 목
敎曰。李德杓旣施刑訊放送。李度謙。舅甥之間。不是異事。亦爲放送。
정조 0년 · 강
平安監司徐命膺。疏辭新除閣提之任。賜批。
정조 0년 · 목
批以。每見卿狀聞。五宰華銜。心以爲喜。何辭之有哉。
정조 0년 · 강
御興政堂行晝講。仍行次對。特進官宋文載。同知事沈履之。承旨金鍾秀。玉堂閔養燮洪明浩。假注書李兢淵。
정조 0년 · 목
講春秋。○摠戎使徐命善曰。御營廳鑄錢。金漢耆爲御將時。移送于摠戎廳。而旣是御營之所始。則似宜還送於本營。故敢達矣。予曰。鑄錢事可悶矣。何以則好耶。左議政金尙喆曰。鑄錢本始於御廳。而尹泰淵爲摠使時移去矣。許多物力。今已分散。今番鑄錢。不可不爲之矣。予曰。軍門爲之。而戶曹句管。則何如。尙喆曰。鑄錢本爲經費。而戶曹亦有鑄錢之例。則戶曹之句管。誠好矣。予曰。當初所管者。果何營耶。命善曰。御廳始之矣。予曰。然則付諸御廳。而使戶判句管。可也。○敎曰。差下之後。一不參賓對。此何道理。備局堂上趙㻐。其令申飭行公。
정조 0년 · 강
許施嶺南災結加劃之請。
정조 0년 · 목
左議政金尙喆啓言。慶尙監司李衍祥狀啓。備陳本道俵災不足之狀。仍以爲該曹給災四千一百結外。特許六千一百四十六結三十五負加劃事。請令廟堂稟旨分付矣。當初該曹俵災之數。比他道不敷。以本道結摠之多。今此加請。不甚過濫。請依狀請準許。從之。
정조 0년 · 강
命湖南穀小豆。從民願以米換捧。
정조 0년 · 목
左議政金尙喆啓言。全羅監司李普行狀啓以爲。各穀之因年凶代捧。而未及還作者。一幷以本色捧上之意。分付。而至於小豆。田種旣尠。市貿亦難。從民願依詳定例。以米換捧事。請稟處矣。湖南小豆。最爲稀貴。以米換代。無甚損失。量宜擧行事。請分付。從之。
정조 0년 · 강
許施湖南査得結。減給久陳之請。
정조 0년 · 목
佐議政金尙喆啓言。全羅監司李普行狀啓以爲。道內量舊田陳。及未蒙頉畓陳中。精覈得實。則査得還起之數。而流來陳結。略相等對。而其査起田三千十一結五十九負九束。査起畓三千一百八十三結六十七負九束。付之時起元摠。畓之舊未頉二千四百三十五結八十四負三束。特爲永頉。至於田之量後。今陳三千四十結六十九負二束。亦付續田。隨起隨稅事。請令廟堂稟處矣。今道臣査得田畓新還起六千一百九十五結零。屬之於時起實摠。而田畓仍陳二千四百三十五結零。田久陳三千四十結零。以其査得者。減給此數。以除南民白徵之巨瘼。依狀請許施。田之量後今陳。依例降續。使之隨起隨稅事。請分付從之。
정조 0년 · 강
許施慶尙兵營軍丁勿侵。甲胄耗米許劃之請。
정조 0년 · 목
左議政金尙喆啓言。慶尙左兵使金永綬狀啓以爲。城內居民。以本官納布軍應役之苦。日漸逃散。自今爲始。役止其身。所生男丁。及自他官來接者。勿侵身役。團束於城丁軍。專意守城。且以營力之殘薄。不能數行賞射。備局句管甲胄米逐年耗條中。限二百石許劃。逐朔試射事。請令廟堂稟旨。分付矣。軍丁事。及甲胄耗米。請幷依請許施。從之。
정조 0년 · 강
遞刑曹判書具允鈺參判鄭晩淳。
정조 0년 · 목
左議政金尙喆啓言。刑曹判書具允鈺奉命。參判鄭晩淳受由。請幷許遞。從之。
정조 0년 · 강
新 陵朔望獻官。命以正二品以上爲之。
정조 0년 · 목
左議政金尙喆啓言。新 陵三年內朔望獻官。五禮儀則以一品載錄。 先朝受敎。以二品爲 敎。而近來崇品差祭。不過數三人輪差云。事甚苟艱矣。敎以。正二品以上爲之。○吏曹判書李重祜啓言。宗班都尉。例爲差祭。而未承下敎之前。不敢自下擅差矣。敎以。宗班都尉之當品人。通融塡差。
정조 0년 · 강
命關西各鎭堡。白給賑穀蕩減。
정조 0년 · 목
禮曹判書蔡濟恭啓言。臣於昨冬待罪箕營時。以江邊各鎭堡之被災尤甚。將有離散之慮。故題給若干穀物。使各鎭將。限歲前。略略分給。以爲設賑前扶接之資。而以臨歸時自備賑穀。有所區劃。使之蕩減於畢賑文書修整時矣。下吏不察。備局會案中。不爲蕩減。故今年不得不催督還徵。於所食鎭卒等處。臣之灣府奉命之行。泣訴者多。初旣名之以白給。經年之後。反復徵出。實涉罔民之政矣。其數不過折米爲五十餘石。敢達矣。予詢大臣。左議政金尙喆曰。此旣白給之賑穀。則今何可還徵於民耶。宜有處分矣。敎以。蕩減。
정조 0년 · 목
回還遠接使蔡濟恭啓言。今年關西年事。未免失稔。方以舊還之徵捧。民情遑急。臣於奉命之行。目見民事之可悶。故敢達矣。予詢大臣。左議政金尙喆曰。關西旣未免凶歉。而勅行使行。又此絡續。宜有軫念之道矣。右議政鄭存謙曰。此時關西之民。不可不軫念。自上特敎。似好矣。敎以。今聞儐使歸奏。關西民力。不可不顧。今年當捧舊還。特令停捧事。分付。
정조 0년 · 강
命倭人禮單尾蔘增價錢。隨銀店稅。加減劃給。
정조 0년 · 목
戶曹判書鄭弘渟啓言。倭人禮單蔘。例自江界貿納。而體尾蔘價錢。合爲一萬六千八百兩。曾以關西米禾定數區劃。而十餘年前。因該府使上疏。以雲坡銀店稅專屬本府。使之擔當蔘價。關西區劃。則自本曹取用事。定式矣。年來店稅大縮。其所取用者。不得不還屬該府。以爲貿蔘之價。此不必更煩朝家。而甲申尾蔘增價錢。爲三千六百兩。而本曹以有店稅。代錢取用之。故就其錢劃給。未嘗別爲請得區劃矣。今則旣無店稅錢代取用者。則不可不自廟堂有所區處。請下詢大臣。予詢大臣。左議政金尙喆曰。此是臣待罪度支時定式者。而十餘年之間。銀店所捧之稅。漸不如前。尾蔘已增之價。今不可減。目下事勢。依戶判所達。雖不得不別加區劃。若其店銀徵稅之道。亦不可不各別察飭矣。弘淳曰。卽今店稅猶不至。全無所收。今此區劃三千六百兩。不必盡數劃給。每年隨其店稅多少。或加或減於劃給之際。爲當。擧條中。請以此添入。從之。
정조 0년 · 강
飭南別宮雜人冒處。
정조 0년 · 목
戶曹判書鄭弘淳啓言。今番南別宮修理。出於多年荒廢之餘。所入財力。極其浩多。若復不爲管檢。依前使雜流入處。則來頭糜費。又當如前。旣是禮賓寺所屬。該寺官員入直處所。移定於館內。俾其着實守直。似好。故敢達矣。予詢諸臣。左議政金尙喆曰。今番修理之後。又不可一任抛棄。若使禮賓官員。爲入直之所。則似有句檢之效矣。弘淳曰。官員入直處所。當在外大門之內矣。內大門則常時封鎖。不得令雜人出入。或有冒入冒處者。則該官隨現嚴處事。請定式分付。從之。
정조 0년 · 강
命文臣殿講。以初八日爲之。
정조 0년 · 목
因政院啓稟。有是命。
정조 0년 · 강
詣 孝明殿。行晝 茶禮。召見戶禮工三堂于齋室。戶曹判書鄭弘淳。禮曹判書蔡濟恭。工曹判書徐命善。
정조 0년 · 목
自內行禮也。○予命三堂奉審雨漏處。僉曰。微有滲漏之㾗。而不至大段矣。予曰。然則 移安甚重難。姑置之好矣。
정조 0년 · 목
以任濟遠爲掌令。李儒慶爲副校理。李徽之爲刑曹判書。鄭一祥爲刑曹參判。鄭昌順爲同義禁。鄭杆爲 溫陵參奉。初仕也。元厚鎭爲忠淸水使。
정조 0년 · 강
御興政堂。行晝講。知事黃景源。特進官李在簡。承旨蔡弘履。玉堂閔養燮洪明浩。假注書李兢淵。
정조 0년 · 강
遞校理閔養燮。修撰洪明浩。掌令林濟遠。獻納辛應三。
정조 0년 · 목
敎曰。兩司之入侍也。玉堂雖未同入。或爲連啓者。雖成近例。今日玉堂之徑先出去。實由生疏。大失筵體。兩司之獨爲合啓。亦損臺體。校理閔養燮。修撰洪明浩。一幷遞差。掌令林濟遠。獻納辛應三。亦爲遞差。啓辭則旣有前例。依例捧入。此後申飭三司。勿以謬規而援例。
정조 0년 · 목
敎曰。言路國家之血脈。血脈壅閼。則元氣豈能內周行乎。最是人君之急務。廷臣之先勉者也。夫何近日以來。寥寥無聞。恬若尋常。豈以寡人無一愆尤。無箴警者而然乎。朝廷無一得失。亦無相規者而然乎。民生奠安。果無上聞之事乎。國勢磐泰。亦無預憂之道乎。又或以寡人惡聞具過而然乎。非時之雨。失節之霧。亦豈無所名而然哉。應之遲速。姑未可必。而要之愧懼之心。君臣上下。宜不敢少忽也明矣。臺閣之臣。謄紙爲事。不一獻替。嗚呼。當此嗣服之初。始猶若此。來尙何說。若執其咎。實是在上者之不能誠心導率。而當言之地。亦豈無含默之歎乎。山林旣以身不出言。不出爲義。則固無可論。而其他諸臺。安免其責。兩司諸臣。山林外幷罷職。以示求助之意。
정조 0년 · 목
國榮曰。訓將所坐。雖係紀律。而元戎之任。不可久曠。且飭已施矣。合有參恕之道矣。予曰。卿言果合予意。此不過一時飭勵。故方欲復授矣。
정조 0년 · 목
敎曰。紀律則不嚴。眞所謂無知妄作。元戎之任。不可一味兼領。前訓鍊大將張志恒。特爲敍用。復授前任。卽爲牌招。
정조 0년 · 목
以金載順爲大司憲。金尙集爲大司諫。金履禧爲司諫。吳著羅㷜爲掌令。金東淵爲獻納。尹尙東韓俊[後:I-PERSON]翼爲正言。李在學爲校理。李魯述爲副修撰。權䎐爲昌城府使。
정조 0년 · 강
命中官梁大宜立庭分付。
정조 0년 · 목
敎曰。莫重公事。多有誤踏混下之弊。其中弘文館草記。當書以依啓。而書以知道。亦不稟達。當該中官梁大宜。發牌立庭分付。
정조 0년 · 강
命翰圈待明日爲之。
정조 0년 · 목
因政院館閣堂上牌招啓稟。有是命。○敎曰。日寒如此。殿座當久矣。明日侍衛。雲寶劍外以入直擧行。
정조 0년 · 강
命玉堂只推牌招。
정조 0년 · 목
因副應敎趙尙鎭等違牌罷職傳旨。敎以。兩司旣以不言被罪。則玉堂引義。似不足怪。而正所謂覺今是而昨非。旣知其非。則何必圖遞。只推更爲牌招。
정조 0년 · 목
予曰。北道天坪設鎭之議。卿則以爲何如。國榮曰。設鎭於要害之地。卽是重關防之意也。若有疏虞之處。則不可不設置。而至於天坪。以道帥臣啓本觀之。或云石棧微路。僅通一人。或云坦坦平夷。賊路可虞。兩言判異。有難準信。不可不審察。然後可以決定矣。予曰。何以審察乎。國榮曰。評事旣兼御史。竣事上來時。審察回奏之意分付。似好矣。予曰。卿言好矣。
정조 0년 · 강
召見三使臣于興政堂。冬至正使朴明源。副使鄭好仁。書狀官申思運。
정조 0년 · 목
辭陛也。○予曰。萬里之行。善爲往來。明源曰。今將累月逖違。下情不勝悵觖矣。予曰。副使書狀官。亦好爲往返。
정조 0년 · 강
孝明殿冬至 祭。命親祭磨鍊。
정조 0년 · 목
敎曰。 孝明殿冬至大 祭。以親祭磨鍊事。分付禮曹。
정조 0년 · 강
命別驍衛都試。明日爲之。
정조 0년 · 목
敎曰。摠戎廳坡州水原別驍衛都試。明日雖文臣殿講相値。鄕軍之來留可悶。明日爲之事。分付。
정조 0년 · 강
御興政堂。行文臣殿講。召見右講政鄭存謙。藥房提調徐命善。試官金尙喆黃景源李宜哲沈履之林得浩閔鍾燮李義翊徐逈修柳焵。
정조 0년 · 목
予曰。翰圈今將爲之乎。存謙曰。臣鑑識不明。日前召試。累煩聖念。不勝惶悚矣。今則左相入來。請使之同參。予曰。左相處義。誠過矣。尙喆曰。在臣私義。決不可冒當。誠極惶悚矣。予命講員以次進講。予曰。翰圈取幾人乎。國榮曰。合爲十人矣。予曰。考講以文義爲主。然後可有實效。諸試官詳問文義。可也。尙喆曰。臣子今將應講。而臣不可考講。何以爲之乎。予曰。旣有前例。卿子應講時。勿爲考試。可也。予曰。講員之未應。講者幾何。國榮曰。尙餘數十人。而更鼓已深。餘員使之明日待令。似好矣。予曰。唯。○敎曰。講員明日待令。明日則差早開門。試官依例省記。
정조 0년 · 강
推戶曹判書鄭弘淳。副司直鄭昌順。
정조 0년 · 목
弘淳等以別雲劍。殿座時。未及待令。承旨請推也。
정조 0년 · 강
命李宗胤移付該府定配。
정조 0년 · 목
兵曹啓言。罪人李宗胤。發問目。重棍嚴問。則所告內。渠軍職許參時。別監安福興謂以例給之遲延。辱說狼藉。渠以無識島民。不勝慙憤。卽往小院。備告其委折於中官。則中官仍爲稟達。至有別監處分。焉敢有更爲伏地。於大殿差備之計乎。惶恐遲晩云矣。敎以。不但事甚微細。以東宮所屬之事。直往大殿差備。欲爲伏地之狀。萬萬無嚴。不可尋常處之。而旣已決棍。移付該府。照律定配。
정조 0년 · 강
命遣吏郞。摘奸諸執事淸齋。
정조 0년 · 목
宗廟徽寧殿延福殿景慕宮儲慶宮毓祥宮懿昭廟冬至節 享。在再明也。○口敎曰。興化挾門留門。吏曹郞廳發牌。明日冬至。祭官多矣。獻官諸執事淸齋與否。摘奸以奏。在前摘奸。多不着實。今番則着實摘奸事。分付。
정조 0년 · 강
御興政堂。行文臣殿講試官金尙喆黃景源李宜哲沈履之林得浩閔鍾燮李義翊徐逈修柳焵。
정조 0년 · 목
試官行禮訖。承旨金鍾秀曰。講員中有未及來待者矣。敎曰。昨日旣命差早開門。曉前又命預爲整齊。則講員之尙不來待。事甚慢忽。一傡爲先推考。予命講員應講。○敎曰。在外摠管呈辭。騎堂改差。與騎堂未差之代。口傳差出。○敎曰。明日親押正時。依前以準備時前。磨鍊以入。又敎曰。 孝明殿親 祭時雲寶劍。昨日受點人爲之。○敎曰。 祀典何等重事。而其所差塡。或多不均。當該吏曹堂上推考。更爲付標。卽爲請齋事。分付。堂下祭官亦然。 孝明殿執事。 景慕宮執事。其所塡差。大是不察。該色郞廳。爲先從重推考。亦令更爲修整報府事。分付。又敎曰。俄以傳旨未下之玉堂塡祭。故吏郞推考矣。今又以疏批未下臺臣差祭。當該吏郞。更爲推考。使之改之於報府。
정조 0년 · 강
遞正言尹尙東。仍禁推。
정조 0년 · 목
尙東帶軍銜。任自下鄕。政院啓請遞差及禁推也。
정조 0년 · 강
以閔百奮爲兵曹參判及副摠管。竝口傳也。
정조 0년 · 강
摠戎廳。以別驍士都試入格人別單啓。
정조 0년 · 목
該廳啓言。水原坡州別驍士都試居首人閑良。則直赴殿試事。已有定式矣。水原所報六兩騎蒭鞭棍入格三十七人等。柳葉箭片箭試取計劃後。其中居首各一人。別單書入其餘入格之類。使各該邑。依例施賞。
정조 0년 · 강
配李宗胤于興陽縣。
정조 0년 · 목
義禁府啓言。罪人李宗胤照律。杖一百收贖興陽縣流三千里定配。請押送。允之。
정조 0년 · 강
命罪人韓命周推捉。
정조 0년 · 목
政院啓言。杖配罪人韓命周。自刑曹草記。請令本道擧行。有前例與否。依聖敎。問于該曹。則別無可據之例云矣。追問畿營吏所告則以爲。安城郡守牒報內。命周無還家之事云矣。敎以。刑曹當該堂上推考。韓命周。使之推捉。
정조 0년 · 강
行 宗廟社稷永禧殿徽寧殿延福殿景慕宮臘 享。
정조 0년 · 목
予曰。 王大妃殿 惠慶宮。近有 感候。湯劑議定可也。藥房都提調鄭存謙曰。臣等退出後議定乎。予曰唯。左議政金尙喆曰。都承旨洪國榮。差下備堂之後。尙不行公。廟謨可悶矣。予曰。申飭行公可也。予曰。刑曹草供持來乎。刑曹判書具善復曰。持入矣。予曰。律文何如。善復曰。宮人之交通於闕內者。不待時處斬。而至於出外交通者。不過杖一百矣。予曰。闕內之法。古則甚嚴矣。近來如此之類。指不勝屈。至有行奸於寢室至近之地。其在懲戢之道。不可尋常處之矣。善復曰。內侍府出送者外。又有李世耼爲名人。而此則以入番之故。未及捧招矣。予曰。出入番中官李世耼。拿問口招。予曰。判義禁出去。捧供以入。命徐有防讀奏刑曹草供。予曰。中官之與內人結爲父女。極可駭也。刑判出去。以待禁府捧供可也。
정조 0년 · 강
命纂輯時。領敦寧同爲擧行。
정조 0년 · 목
左議政金尙喆啓言。莫重纂輯。今方開局。而雖以闡義昭鑑時言之。原任大臣亦爲主管。顧今原任只有領敦寧一人。不可不同爲擧行。敢達。從之。
정조 0년 · 강
命咸鏡道還賑不足。浦項租一萬石加劃。
정조 0년 · 목
左議政金尙喆啓言。咸鏡監司趙重晦狀啓。以爲目今民間赤立。還上實無準捧之勢。故明春還賑。俱爲不足。浦項穀三萬石。特爲加劃事爲請矣。前劃送三萬石。猶爲不足。又有此加請之擧。可想民事之切急。而雖當慘歉之歲。亦有不願還不願賑之民。則五十八萬餘口之都付賑還云者。終涉太過。況駕海船粟之際。舊運未了。新運將繼。許多船格之弊。亦不可不念。今難準許其數。所請中租一萬石更爲加劃。而此是春後繼用之資。姑待歲翻。鱗次運輸之意。請分付兩道道臣。予詢右相。右議政鄭存謙啓言。道臣爲慮還賑之不足。旣有所請。固宜加劃以給。而若其加劃之數。則臣意亦與左相同矣。從之。
정조 0년 · 강
許施耽羅舊還停退。及寺奴米減捧之請。
정조 0년 · 목
左議政金尙喆啓言。濟州牧使柳爀災實分等狀啓。備陳本島穡事免歉之狀。仍以爲舊還姑爲停退。新還期於準捧。各寺奴身貢米。依近例。每口二斗減一斗。男丁大同米五升內減一升捧上。操鍊之政。待明春從便鍊習之意。竝爲分付。而凡係蠲減停退等事。一邊馳啓。一邊擧行。自是已行之例。今亦依前擧行事。竝請令廟堂稟處矣。耽羅之逐年如是擧行。卽是舊例。今此所請。亦無所靳難者。竝依狀請施行之意。請分付。從之。
정조 0년 · 강
特施黃泰中父子褒奬之典。
정조 0년 · 목
左議政金尙喆啓言。慶州民黃泰中事。慶尙監司李衍祥所報有曰。泰中之父。以孝著稱於一鄕。泰中又善事父母。今於 因山之前。千里奔哭。四朔赴役。忠孝無二致。尤爲嘉尙云矣。泰中效力 陵役之狀。凡在見聞。孰不稱歎。其在激勸之道。宜有褒奬之典。泰中之父。特令旌閭。泰中則考例給復之意。請分付道臣。從之。
정조 0년 · 강
命唐恩僉尉喪。助墓軍題給。
정조 0년 · 목
左議政金尙喆啓言。宗親儀賓二品以上之喪。助墓軍題給例也。而唐恩僉尉喪。該曹未及考例。只以弔祭致賻擧行。今雖過葬。依例給價。恐不可已。故敢達。從之。
정조 0년 · 강
命度支經用。關西小米二萬石劃給。
정조 0년 · 목
戶曹判書鄭弘淳啓言。度支經用匱竭。新捧尙遠。必有別般請得。乃可挨過。請下詢大臣處之。予詢大臣。左議政金尙喆啓言。關西穀物之連爲取用。雖甚可悶。今年地部有難以常例論。別餉小米一萬石。稅小米一萬石。請劃給。從之。
정조 0년 · 강
遞惠廳堂上朴宗德。以洪國榮代之。
정조 0년 · 목
左議政金尙喆啓言。惠廳褒貶。在於明日。而堂上朴宗德以其情病。所帶本兼諸任。俱不行公。宜有變通之道矣。敎以。竝許遞。又啓言。惠廳堂上。今方有闕。宜得其代。行都承旨洪國榮差下。請使之察任。從之。
정조 0년 · 강
御興政堂。行諸將官試講。召見兵曹判書洪樂性。御營大將具善復。摠戎使徐命善。訓鍊大將張志恒。禁衛大將李漢膺。守禦使洪國榮。禁軍別將李敬懋。都監中軍柳鎭夏。禁衛中軍金範勳。御營中軍李昌運。守禦中軍黃宷。摠戎中軍李明運。
정조 0년 · 목
予曰。兵判之尙不入來。事關紀律矣。○ 敎曰。莫重殿講。昨已下敎。而兵判尙不入來。若此而能摠察五營乎。兵曹判書越俸一等。將校令兵曹決棍。○命講員進講。予曰講員之年限幾何。命善曰。講則以五十爲限。陣則以六十爲限矣。○承旨徐有防啓言。摠戎中軍李明運。文義質問之際。語近戲謔。事體殊極駭然。請從重推考。從之。○訓鍊把摠洪龍鎭進講。予曰。善講矣。其在激勸之道。不可無賞典矣。承旨鄭民始曰。兵判今方待令云矣。命入侍。予曰。禁營將官之講。尤不成樣。大將之不能擇人。甚非矣。試講畢。○敎曰。訓鍊把摠洪龍鎭。今番殿講。不特講陣居首。宜有激勸之道。聞是沈屈云。令該曹相當窠口傳備擬。設寘各營。而名以將官。二三張內。不能成樣。事極駭然。講陣俱不人。屬之令前。爲先從重決棍。以今番觀之。都監將官外。非老癃則卽疲劣之類。此則各營大將査汰後。各別擇差事分付。○承旨徐有防啓言。筵體何等嚴重。而咫尺前席。笑語相雜。諸營中軍。請一竝推考。從之。○予曰都監將官旣能居首。而訓將之擇差。亦宜有賞。命賜志恒筒箇一部。仍命殿庭親授。
정조 0년 · 강
命禁衛大將李漢膺越俸三等。
정조 0년 · 목
敎曰。昨日將校之終不待令。已是關紀律之一端。今日殿講時。許多將官。無一人開硯。不特講不能免不。其所差除。率皆苟且。全不成說。況把摠擇差之命。旣承面飭。尤焉敢若是循私。此等將臣。緩急何恃。事極駭然。不可無飭。禁衛大將李漢膺。越俸三等。
정조 0년 · 강
命明日褒貶後大臣入侍。
정조 0년 · 목
敎曰。明日惠廳禁營褒貶云早朝來會。待知申入侍後。進詣等第。同爲磨勘封啓。左相先爲入來。右相則本營褒貶後入侍事。遣史官傳諭。
정조 0년 · 강
命三明日。召試翰林被圈人。
정조 0년 · 강
以權導爲工曹參判。口傳也。
정조 0년 · 강
掌令尹在醇以母病陳疏乞遞。批許救護。
정조 0년 · 강
獻納金東淵以母病陳疏乞遞。賜批。
정조 0년 · 목
批以。爾其勿辭。俟少間上來察職。
정조 0년 · 강
禁推吏曹正郞李秉模。
정조 0년 · 목
敎曰。吏曹正郞李秉模。旣無可引之端。則飭敎之下。尙不出肅。分義所在。不可無飭。下義禁府推考。
정조 0년 · 강
遞司䆃提調洪國榮。
정조 0년 · 목
敎曰。本寺方有釐弊之擧。而聞大臣所奏。知申今帶劇務。連在直所。有妨往來專管本寺云。都承旨洪國榮司䆃提調之任許遞。其代口傳差出。
정조 0년 · 강
召見大臣以下及輪對官于尊賢閣。左議政金尙喆。右議政鄭存謙。禮曹判書蔡濟恭。副校理李獻慶朴天衡。
정조 0년 · 목
予曰。講筵何當復始乎。獻慶曰。日暖後。始可開講矣。予曰。講筵不可久廢。歲後卽當始之矣。予曰。纂輯堂上方爲何事乎。尙喆曰。今方抄出日記與推案之可錄者。而內下日記。姑未膽出。故册子凡例。姑未議定矣。予詢職姓名職掌及遺在。掌樂正洪周萬等以次仰達。予曰。有所懷乎。僉曰無之矣。
정조 0년 · 강
禮曹參議宋德相上疏。乞遞本兼職名。賜批。
정조 0년 · 목
疏略曰。臣之虛帶見職。倏已半歲于玆矣。其間朝家大小禮事。只使首亞二堂獨賢。此已臣難安之大端。今又馬島書啓契回答一事。係是本曹參議之職。而臣以未膺命之身。書銜以送於異國。事亦無義。此則目下必遞之故。有不可以辭避者也。伏願將臣本兼職名。亟許鐫免。批以。遐心莫回。巽章又到。自顧誠淺。良亦愧恧。爾旣承前後批旨。則何其邁邁至此乎。書契塡銜。固是不可强之事。而造朝早晚。亦不在於有職無職。本職不得已許副。爾其體予虛佇之望。從速登道。共濟國事。仍命遣史官傳諭。
정조 0년 · 강
飭纂輯堂郞來會。
정조 0년 · 목
敎曰。開局之後。堂郞不爲來會。事甚未安。況郞廳旣專鳩出之役。則趙時偉外無一人來云。此後申飭。
정조 0년 · 강
大司成李秉鼎上疏自引。兼陳父病乞遞。賜批。
정조 0년 · 목
疏略曰。泮試間雖一設。齋生依舊苟克數。昨開釋之下。亦未見有濟濟之美。朝夕食堂。堇得備員。而東西齋舍。未免一空。此莫非臣不能導迪多士之罪。且臣父病。寢啖都廢。氣息綿綴。實無離捨供職之勢。伏乞亟許鐫削。仍勘臣罪。批以。多士今無可引之端。泮試亦不可經年。爾其勿辭。候父病少間。卽爲察職。
정조 0년 · 강
命武監河景演嚴問捧招。
정조 0년 · 목
御營廳啓言。去夜本廳巡邏牌將李永泰來告。貞洞近處。白衣不著笠一人。酗酒路傍。故執捉則反爲發惡。無數敺打之際。佗軍竝到捉來。考其號牌。則武藝別監河景演也。請令攸司從重勘處。敎以。掖隸復如是跳踉乎。令該曹嚴問捧招以聞。又敎曰。御營廳草記。犯夜被捉人。嚴問以聞事命下。而日已昏黑。尙不修啓。事之稽忽。莫此爲甚。問于該曹以聞。
정조 0년 · 강
十四日 孝明殿望 祭。命親行。
정조 0년 · 목
敎曰。十四日親押後。 孝明殿望 祭。當爲親行。以此分付。又敎曰。日寒若此。明日殿座。雲寶劍外侍衛。以入直磨鍊事分付。
정조 0년 · 강
吏曹判書李徽之。參議兪彥鎬聯疏自列。仍乞遞。賜批。
정조 0년 · 목
疏略曰。日昨典籍望。以槐院出六人循例擬入矣。追聞金樂誠。乃是乙未五月榜中人也。臺啓方張之日。矇然備擬。臣等不察之失。玆敢自列。乞遞臣等之職。批以。一時不察。卿等勿辭察任。
정조 0년 · 강
命堂后日記趁卽修納。
정조 0년 · 목
敎曰。此非曠日持久。徒貽經費者。堂后日記已修正者。趁卽粧䌙。時注書之多率能書。尙不修納。事極怠慢。限內若不修納。直爲拿處。
정조 0년 · 강
勘放武藝別監河景演。
정조 0년 · 목
刑曹啓言。武藝別監河景演酗酒犯禁。敺打巡卒罪捧招。請上裁。敎以。旣已直招。照律嚴勘。又啓言。河景演照律。杖一百勘處放送。
정조 0년 · 강
命禁御兩營千把摠擇差。問于該營。
정조 0년 · 목
敎曰。非梁世徇[珣:I-PERSON]梁塤父子叔姪。則無以塡禁御兩營千把摠乎。申飭擇差之下。禁將爲武弁。焉敢若是。問于該營。
정조 0년 · 목
因敎鍊官趁不待令也。
정조 0년 · 강
設翰林召試于興政堂。仍行科次。試官鄭存謙徐命善黃景源沈履之李在簡李在學李儒慶。
정조 0년 · 목
以擬周朝群臣賀誕先登于岸爲表題。○表居首三中林錫喆。三下一徐龍輔。三下二金勉柱。○敎曰。被抄翰林。今日口傳付職。
정조 0년 · 강
林錫喆單付檢閱。口傳也。
정조 0년 · 강
以金鍾秀爲江華留守。備薦也。
정조 0년 · 강
召見奉朝賀金致仁于興政堂。
정조 0년 · 목
予曰。每欲召見。而連因有事而未果矣。纂輯之役。今方始之。而卿亦不可不參議。故玆召卿諭之矣。致仁曰。今番纂輯。卽國家莫重之事也。臣適出疆。旣不得詳知。且以謝事之人。參涉朝廷之事。其在國體。亦涉未安。予曰。卿之所辭過矣。此非廟謨。又非職事。則相議文字。有何不安乎。○敎曰。旣於前席。面諭金奉朝賀當共參纂輯之事。其令纂輯廳知悉。又敎曰。奉命太僕正改差。以嶺人中纂輯之役上來者。口傳擬入。
정조 0년 · 강
命兵判越俸下敎爻周。
정조 0년 · 목
敎曰。向聞事實不然。下吏之罪云。兵判越俸下敎爻周。
정조 0년 · 강
命李健源宋俊載。原傳旨中付標。
정조 0년 · 목
敎曰。頃者李健源宋俊載處分。豈得已也。伊後未嘗一日不思。況此外如犯贜等諸般罪犯之當勘而不勘者。付之令前之意也。名以極選之翰圈。及當召試。屢易試題。全不成樣。則處分雖不得不然。而以其令前之故。不無迫隘之歎。李健源宋俊載。依趙憲喆例。原傳旨中付標。
정조 0년 · 강
命李福源蕩滌。鄭尙淳給牒。
정조 0년 · 목
敎曰。前試官李福源門黜。與前試官鄭尙淳。給牒敍用。
정조 0년 · 강
命漂海人入京後著實領送。
정조 0년 · 목
備邊司啓言。靈光漂海人。不日當上來矣。入京後接寘南別宮。供饋等節。著實擧行。譯官亦爲定送。更爲問情後。令齎咨官領送鳳城。亦令義州府預先馳通于鳳城將處。請以爲護送。允之。
정조 0년 · 강
命恩全君禶削職。濫入下人嚴勘。
정조 0년 · 목
兵曹啓言。今日朝廷問安時。恩全君禶。自興化門入來之際。跟隨外下人。近仗軍士。依法禁斷。則招致叱責。摘其號牌云。聞極駭然。係是宗臣。何以爲之。敎以。曾於夏間。以恩全君之濫率跟隨。旣有飭敎。則又不知畏。有此誤著。極爲悶然。恩全君禶。㚲先削職。必是下輩慫臾之致。宗臣雖施薄警。濫入下人。不可不嚴處。令該曹跟隨元數外。一一知名。嚴加勘斷後草記。以懲日後。
정조 0년 · 강
命中官梁大宜捧供。
정조 0년 · 목
敎曰。雖是穉騃。放恣之習不可長。中官梁大宜。令該府處之。捧供以聞。不能禁飭承傳色中官罷職。
정조 0년 · 목
敎曰。日氣極寒。禁府刑曹時囚中輕囚。一傡放送。而其中已捧供未議處者。已議處未照律者。已就囚未捧供之類。姑令保放事。卽爲分付。
정조 0년 · 목
請對也。○存謙曰。日氣酷寒。感候猶未快解。親 祭下敎。還寢似好矣。予曰。此歲無餘日。故欲行親祭。以伸哀慕。還寢誠難矣。存謙曰。今日則無前極寒。且夜氣尤益酷冷。實難行禮矣。
정조 0년 · 강
遞承旨鄭民始。以林鼎遠代之。
정조 0년 · 목
敎曰。左承旨有實★(虫+羔)云。今姑許遞。又敎曰。承旨前望單子入之。
정조 0년 · 목
敎曰。藥院之臣旣奏。親 祭下敎還寢。
정조 0년 · 강
命纂輯堂上。待抄役畢後來會。
정조 0년 · 목
敎曰。寒事一直如此。且文書抄出之前。別無可爲之事。館宇不足。反爲遲滯之端。纂輯堂上。待日記及鞫案抄役畢後來會。其前勿爲仕進事分付。
정조 0년 · 강
命鄭民始付軍職。李福源還差纂輯堂上。
정조 0년 · 목
敎曰。前承旨鄭民始。令該曹付軍職。前判書李福源。還差纂輯堂上。一體付軍職。申飭行公。
정조 0년 · 강
江華留守金鍾秀疏辭新除居留之任。賜批。
정조 0년 · 목
批以。居留新命。念卿情理。卿其勿辭。往欽哉。
정조 0년 · 강
副司直李重祜陳疏自列。賜批。
정조 0년 · 목
疏略曰。銓衡之職。固非如臣無似所可堪承。而唐突冒膺。觸事生疣。畢竟所坐。自陷於罔赦之科。撫躬自悼。無面可顯。纂輯之役。開局有日。飭敎之下。蹙伏兢惶。伏乞亟降威罰。批以。一時飭敎。何過撕捱。卿其勿辭。從速行公。
정조 0년 · 강
掌令李枰疏陳病狀乞遞。仍懲討趙德成。賜批。
정조 0년 · 목
批以。所陳當加商量。爾其勿辭。調理察職。
정조 0년 · 강
大司諫金普淳疏陳病狀乞遞。仍懲討泰淵。賜批。
정조 0년 · 목
批以。泰淵事尙今靳允。意亦有在。爾其勿辭。調理察職。
정조 0년 · 강
命禁府卽爲開坐。
정조 0년 · 목
敎曰。日寒如此。禁府卽爲開坐。未及議處者議處。未及照律者照律。未及捧供者捧供。皆令今日內爲之。
정조 0년 · 목
義禁府啓言。時囚罪人羅州前牧使李明中。屢次饋遺於養賊。且專人報都事下來罪。請刑推。敎以。觀此所供。專報只是轉送姪婦之簡。而不知荐棘都事之下來云爾。則與直通荐棘之命。似有異焉。況其子論泰淵於賊謀鴟張之日。則泰淵卽一養厚也。揆以事理。似不子攻泰淵。父結養厚。而與其書簡之肆然傳通。曷若早自斥絕之爲愈乎。至又饋問事。則饋問於送簡之時。固極可駭。是乃比諸尹衡烈之至于至月以後。饋遺之輦載。伻候之絡續。則亦有別焉。衡烈之律。旣止徒年。則此囚宜有輕重。以此照律。
정조 0년 · 강
行 孝明殿 望祭。
정조 0년 · 강
召見承旨洪國榮徐有防于尊賢閣。
정조 0년 · 목
國榮曰。南漢還上未捧者。數旣不多。而民情甚急。實難督捧。故敢達矣。○敎曰。童蒙敎官殿最。佗敎官則皆以留心不怠無闕等語爲目。而至於李義胤。則除拜旣久。而以佇觀訓效爲目。其不治可知。當該敎官李義胤入侍。又敎曰。 先朝飭敎若何。況軍門郞廳。旣是從事官。則無端不來。事極駭然。。御營從事官李迪輔。先汰後拿。又敎曰。假承傳色中官文鳳億汰去。又敎曰。副司果曺遠振金憙。依近例。直捧禁推傳旨。又敎曰。田文顯。每以見在營將知之。今以貶第而始知移拜多大僉使矣。予已訝之。問于政吏。則果如予料。若此則未準朔營將。限朔尙餘六七朔。徑自移拜邊地而陞資。則論以政格。不但驚怪。以邊地而徑遞。則其資決不可還收。然則崔雲羽之昨冬特令降資。獨不冤乎。政吏之初以前例之可據仰對。末乃考入謄錄之後。始乃變辭。下吏之習。極爲痛駭。官何論哉。吏宜先治騎郞旣承不敎。以此棍問委折以奏。又敎曰。政事當日爲之。
정조 0년 · 목
敎曰。吏兵房承旨。持襃貶啓本入侍。京畿監司趙時俊啓本。通律府使申睍。醒猶昏懦。難恤數遞。安城郡守金復根。檢報差可。換斂招怨。竝下。楊根郡守朴玄源。志則有爲。事或欠綜。振威縣令金思渾。謹檏可貴。振勵宜勉。陽智縣監李敬克。奉公雖勤。報檢失詳。良才察訪梁鳳華。宜勉剛果。竝中。忠淸監司徐有隣啓本。洪州牧使李漢一。操或見稱。動輒貽笑。陰城縣監鄭智模。柔過而懦。害自及民。全義縣監金觀行。太闊事情。難免弊邑。報恩縣監金重行。沽惠奚稱。欠誠難恕。靑山縣監金載億。謗豈虛生。治宜自反。竝下。天安郡守尹蓍[耆:I-PERSON]東。誠切求蒭。勉在束薪。韓山郡守洪配浩。實績固多。浮謗宜略。瑞山郡守朴志海。克著誠謹。稍欠振勵。恩律縣監朴晉壽。旣善大體。且寬細節。庇仁縣監李福遠。治固殫竭。事或濡滯。平澤縣監兪漢膺。警必有效。姑觀來頭。延豐縣監朴師欽。允矣恬素。勖哉綜核。結城縣監李延伋。恢恢之刃。曠餘差鈍。竝中。黃海監司李性源啓本。白川郡守閔百寅。頗似質勝。庶免剛克。金川郡守蔡顯一。民譽不衰。文報或疏。靑丹察訪權啓述。姑恕細失。竝中。江原監司金履素啓本。平海郡守柳光命。年分不均。月推或僞。蔚珍縣令許淳。售奸罔戢。斂賻招謗。金化縣監韓光傳。田何失檢。吏亦多橫。平陵察訪金樂祖。馹疲馱妓。竝下。伊川府使李壽勳。治有可稱。客何多謗。金城縣令申光祐。固自安詳。盍勉振刷。洪川縣監兪漢喆。奉職雖勤。束濕宜勉。竝中。全羅監司李普行啓本。寶城郡守朱重純。館宇頹破。吏鄕橫肆。扶安縣監李命勳。事非其實。民豈可罔。海南縣監李殷福。姦鄕弄權。猾校縱囚。獒樹察訪洪敏海。郵卒多怨。碧沙察訪邊聖輔。立馬招謗。竝下。長興府使朴載淵。浮謗何信。實政宜勉。全州判官李太源。雖欠端的。所貴周通。光陽縣監金載厚。綜理雖疏。撫摩頗勤。南平縣監宋持敬。聽斷宜詳。文報或疏。竝中。慶尙監司李衍祥啓本。居昌府使安允奭。寬柔太過。害及小民。昌原府使李周爀。瓜旣報熟。惜不終譽。仁同府使權綸。勢或使然。謗或可恕。固城郡守[縣令:I-POSITION]洪秉聖。何不謹始。宜勉善復[後:I-PERSON]。高靈縣監洪大顯。欲治亂繩。竚見來效。長水察訪魚錫禧。誠心盡職。竝中。平安監司徐命膺啓本。熙川郡守沈輔賢。損瘠莫察。賙賑何論。下。鐵山府使吳載光。治政甚密。體例或疏。中。咸鏡監司趙重晦啓本。三水府使柳鎭琡。濕束雖嚴。民謗奚招。中。
정조 0년 · 목
請對也。○醫官慶絢診候訖。奏曰。脈候左右三部度數調均。而稍弱矣。存謙曰。臣等與諸醫相議。則前日所進心腎湯。加蔘茸進御爲好云矣。
정조 0년 · 강
命加減心腎湯。自今日煎入。
정조 0년 · 강
重推兵曹判書洪樂性。
정조 0년 · 목
右議政鄭存謙啓言。營將之纔至九朔。遷轉邊地。旣無前例云。大是不察。兵曹判書洪樂性。請從重推考。從之。
정조 0년 · 강
召見童蒙敎官李義胤于興政堂。
정조 0년 · 목
義胤進前。予曰。訓兒幾人乎。義胤曰。訓兒四人中。一則有病。一則在遠。故率入二兒矣。予命訓兒進講。下詢文義訖。予曰。不知敎官之淺深。訓兒所讀之書。敎官亦進講也。義胤讀論語一章。下詢文義。
정조 0년 · 강
汰童蒙敎官李義胤。
정조 0년 · 목
敎曰。大學之敎不明。自於小學之敎不明也。我朝設寘童蒙敎官者。法意豈徒然。而近作冗官。是豈設寘之本意乎。不革其職。宜責其效。以故以貶題之礙眼。召而見之。學徒不但不成樣。以學徒之書。設問敎官。則不以孝悌爲仁中之一事。又以三省。謂一日而三察。程夫子豈不於門人。以此發哀哉之嘆哉。況不緊奏對。大欠筵體。童蒙敎官李義胤汰去。今番都政。則爲官而擇可合之人事。申飭。
정조 0년 · 강
江華留守金鍾秀。疏請省墓之路仍覲母。批許省覲。右議政鄭存謙陳箚自引。賜批。
정조 0년 · 목
箚略曰。太僕殿最。致勤點下。臣之不善考績。於是乎著矣。只以職忝大官。至使亞提替受問備。臣心之愧悚姑捨。朝家綜核之政。不宜若是乖舛。伏乞亟賜讉何。批以。提調問備。方命勿施。以安卿心。卿其勿復控辭焉。仍命遣史官傳諭。敎曰。旣批右揆之箚。且雖是體例間事。大臣以此引義。司僕提調推考勿施。
정조 0년 · 강
忠淸道幼學成洛疇等上疏。請先正臣趙憲金集躋祀 聖廡。賜批。
정조 0년 · 목
疏略曰。以先正臣文烈公趙憲先正臣文敬公金集之道德學問。而報祀之典。尙阻於夫子之宮牆。從享之請。已多年所。未蒙允兪。以至於今日者。豈非斯文之欠事。聖朝之闕典乎。噫。趙憲之所從事而學得者。文成公臣李珥。文簡公臣成渾。而非堯舜文武之道不言。非孔孟程朱之書不學。憤海寇之長驅。而不忍遺君。倡率義旅。竟以身殉。所在致死之義。又卓然不可及矣。且夫金集。卽先正臣文元公長生之胤子。而文成公李珥之嫡傳也。以忠信孝悌爲立身之本。以窮理盡性爲盡進學之基。知行竝進。克造高明。入而沈潛乎經訓。則濂洛關閩之學也。出而羽儀於朝廷。則堯舜禹湯之道也。後學所以景仰兩臣。於是九切。則所可表揚而儀刑之者。惟在於亟擧躋禮之典。如無 聖廡從祀之典則已。若必有之。捨兩臣而誰哉。伏願亟施盛典。批以。 聖廡從享。事係重大。爾等退修學業。
정조 0년 · 강
行副司直申尙權上疏。請韓後翼施律還給。
정조 0년 · 목
疏略 曰。惟我殿下。臨御以來。凡所作爲。磊落光明。以先正臣宋時烈躋陪 廟庭。又表章 萬東廟。以彰 孝宗大王之志事。正尹拯父子之罪。以追肅宗大王之遺。意奪三凶之爵。以嚴辛壬忠逆之分。特施金昌翕李縡節惠之典。以振遺逸崇奬之風。各宮房折受及祭禮釐正等事。卽 列朝所欲行而未遑者。而一朝擧而行之。奎章之設寘。有東方以來所未有。而倣宋氏龍圖閣故事而創之。貪墨之懲治。實滌蕩一世之急先務。而一從 大明律而勘之。文女尙魯已稔通天之惡。則依趙女自點而罪之。麟謙恒簡自干射日之凶。則不以事關聖躬爲嫌而誅之。洪鳳漢之所犯窮天極地。而殿下爲 宗社之重。而旣發其罪。爲 慈宮之地。而不加顯戮。其佗一政一令。莫非出於至誠側怛。厭服人心。率是道而往。則可期德侔天地。明竝日月。而太平萬世。翹足而待也。彼韓後翼者。抑何心腸。誣捏君父。敢曰機事已過。機心尙存。隱然歸之於權謀而得之。術數而治之。其心所在。誠不可測。嗚呼。龜柱之罪已著。而必稱士流。殿下之聖德彌彰。而反加凶言。此而不痛辨而嚴治。則臣恐怪鬼之徒接跡而起。伏願勿以憑藉袞闕而爲嫌。廓揮乾斷。夬施當律。
정조 0년 · 목
敎曰。開坼殿最。兵房以該房不爲仕進。而聞以式暇懸頉云。事甚駭然。右副承旨柳焵遞差。
정조 0년 · 목
敎曰。摠管李潤成實★(虫+羔)云。改差與未差代。今日政差出。
정조 0년 · 목
敎曰。今聞守禦使所奏。所捧不少。而民情甚急云。南漢新還。特爲停捧事分付。
정조 0년 · 강
削行副司直申尙權職。
정조 0년 · 목
敎曰。今見申尙權疏。起頭鋪張。卽一狀德之文。嗚呼。寡人登極未幾。有何實政實效之及于朝野。而倘如尙權之言。則袞闕無一可論。時政亦無一可語者耶。誣上固是不道。而媚君亦豈無罪。且韓後翼之疏。專爲龜柱地。抗章於臺啓方張之日。備忘昭布之後者。顯有角勝之跡。固已萬萬無嚴。而旣付之於言事之科。尙且優容。予亦有意。至若尙權之疏。其所說去。專出容悅之意。彼後翼姑勿論。此而不罪。則必將啓人主嵬然自聖之弊。亦豈小故也哉。行副司直申尙權。亟施削職之典。原疏給之。
정조 0년 · 목
以趙瑍爲承旨。李謙彬爲司諫。鄭志儉爲正言。李正揆爲校理。李重祜爲左參贊。李敬養爲吏曹佐郞。洪國榮爲同經筵。洪大宇爲眞寶縣監。洪梓爲大司憲。○敎曰。兵曹堂上。其欲久任責效。大司憲望。改擬以入。
정조 0년 · 강
配尹衡烈于海美縣。
정조 0년 · 목
義禁府啓言。時囚尹衡烈杖一百收贖。流三千里定配。功減一等啓下矣。海美縣徒三年定配。請押送。允之。
정조 0년 · 강
召見江華留守金鍾秀于尊賢閣。
정조 0년 · 목
予曰。內下日記。幾盡校正乎。鍾秀曰。明間當畢役矣。予曰。卿何時到任乎。鍾秀曰。再明將發焚黃之行。十九日上來。翌日將辭陞矣。○敎曰。聞纂輯堂上所奏。禮議尙不仕進云。此豈緩期之事。禮曹參議鄭民始牌招謝恩。其令專意纂輯之役。又敎曰。吏曹佐郞李敬養。不爲出肅云。纂輯之役。遲滯可悶。申飭仕進。
정조 0년 · 목
祿試射試官望。謂有情勢。終不擬入也。○敎曰。昨日飭敎。不過君臣之間貴在無隱之義。如是引嫌。萬萬過當。申飭卽爲擬入。又因政院啓辭。敎曰。豈可以政注間一時不察。輕遞銓官。況都政不遠。尤豈遞易之時。處義過矣。申飭行公。試官之望。摠管之代。卽爲口傳擬入。
정조 0년 · 강
以鄭尙淳爲都摠管。李昌運爲副摠管。竝口傳也。
정조 0년 · 목
敎曰。武藝別監之任自逃躱。事係紀律。訓將入侍。○志恒進前。予曰。武藝別監之空然逃走。事極怪駭。卽爲捉囚。捧供以聞。
정조 0년 · 강
以金宗淵爲熙川郡守。
정조 0년 · 목
敎曰。熙川郡守之代。口傳差出。不多日內辭朝。
정조 0년 · 강
命漂人看護。另加申飭。
정조 0년 · 목
備邊司啓言。今日靈光漂海人入來後。使本司郞廳及譯官問情。則與領來譯官金履熙問情時問答別無異同。故正書入啓。而漂人寒程遠來。使之姑留一兩日。請發送。允之。敎以。看護諸事。另加申飭。間雜人往來。更爲嚴禁。
정조 0년 · 목
義禁府啓言。時囚李明中杖一百收贖照律。敎以。功議各減一等。
정조 0년 · 강
兵曹判書洪樂性陳疏自引。賜批。
정조 0년 · 목
疏略曰。昨伏見傳敎下者。以田文顯之未滿朔限。徑先移擬。責敎截嚴。臣乃矇然不覺。率爾擧擬。大僚問備之請。何足以勘其罪哉。伏願下臣司敗。亟令重勘。批以。日昨飭敎。開釋無餘。卿其勿辭行公。
정조 0년 · 강
刑曹判書具善復陳疏自引。賜批。
정조 0년 · 목
疏略曰。向日多大僉使有窠之時。臣滴逢兵判於公座。以田文顯可合之意。有所擧似。而至於陞遷之不計準朔。臣果錯認而有言矣。今兵判以此問備。則在臣廉隅。何敢晏然而已乎。且臣素有痰癖之疾。挾感越添。時月之內。無起動之勢。亟命治臣之罪。削臣之職。批以。田文顯事。乃知卿所薦。而此不過一營將事。卿其勿辭。調理行公。
정조 0년 · 강
召見關東御史申大年于尊賢閣。
정조 0년 · 목
復命也。○予曰。以書啓觀之。御史之努苦可想矣。關東民事果何如。大年曰。嶺東稍勝。嶺北尤甚。而淮陽尤極慘切矣。予曰。雖値凶歉。姑無餓殍於沿路乎。大年曰。村閭景色。殊甚蕭索。而不至於浮黃之境矣。予曰。設賑則不可不爲耶。大年曰。然矣。○敎曰。江原道暗行御史書啓啓下。此時民事。不可緩忽。卽令回啓。
정조 0년 · 강
命武監盧泰昌重棍放送。
정조 0년 · 목
敎曰。武藝廳掌務別監等。若有科外侵虐之弊。雖伏地可也。而今此所責出者。不過例錢。自武藝廳設立後遵行者。則焉有以此爲謀免之計。況旣以下敎。使之待令。則任自逃躱。前所未聞。不可以已汰而止。盧泰昌。令本都監從重決棍後放送。
정조 0년 · 목
敎曰。今則放未放啓本盡到。回啓催促擧行。
정조 0년 · 강
行副司直鄭尙淳陳疏自引。乞遞摠管之任。賜批。
정조 0년 · 목
疏略曰。年前掌試之事。忽陷罔測之科。數日牢狴。豈望倖免。而畢竟勘斷。止於讉削。迺者特降甄敍之命。繼奉摠府之除。聖意雖出於含垢。臣罪實著於不職。伏乞諒臣難安之情。遞臣新授之任。批以。旣已開釋。卿勿過辭。從速行公。
정조 0년 · 강
忠淸道幼學李昌白。又疏請趙憲金集從祀 聖廟。賜批。
정조 0년 · 목
批以。三日之內再疏。不已瀆乎。爾等退修學業。
정조 0년 · 강
命忠淸儒生再疏疏頭疏色停擧。
정조 0년 · 목
敎曰。衣逢掖。冠章甫。周旋於聖賢俎豆之所者。宜知誠實事君之道。而今也湖儒。以一事再疏於三日之內。不但瀆也。下詢之後。許多列名者。以名存而身不來爲對。然則初疏尙可謂之與諸生議爲。再疏則一日之內。果已遍問於湖居諸生。而有此疏錄之許多書呈乎。其在務實之政。不可無警飭。忠淸儒生再疏疏頭疏色停擧。
정조 0년 · 목
敎曰。御史書啓回啓後。政官卽爲牌招開政。此時民事。不可一日曠官。新除守令。待下批謝恩後。當日辭朝。另加擇差之意。申飭銓曹。
정조 0년 · 강
成均館以儒生捲堂啓。
정조 0년 · 목
捲堂。所懷以爲。臣等以尼城闕里建祠事。陳章待批之際。有一下隸橫竹行睨視。戛過疏班者。招而詰之。乃是政院使令也。旣是院隸。故因爲責退矣。渠反却立於門閾之內。詬罵哮★(口+勃)。無所不至。臣等不勝駭惋。因卽往復於本院。則承旨蔡弘履卽爲除名。送言于臣等。使之治罪。故果爲略施笞罰矣。不意承旨鄭民始。聽其下隸之訐愬。忽地生怒。多發隸屬。突入疏班。蹂躙多士。曳出守僕。捽首踢胷。捉入院中。大抵 文廟守僕。雖或得罪於享祀之際。苟非除名。則不敢笞治者。蓋有所重故也。今玆政院之恣意捉去。院隸之任自踢打者。豈有佗哉。只是挾憾於儒生。移怒於守僕。守僕奚罪。臣等之受侮。固不足恤。獨不爲 文廟地乎。噫嘻。承宣顯官也。臣等布衣也。凌蔑侮辱。固無所不可。然彼承宣者亦一章甫中人。苟有一分愛惜名敎之心。則何忍侮衊多士不有太學若是之極也。此莫非臣等疲劣之致。而其如貽羞 聖廟何哉。臣等遭此無前之變怪。豈敢抗顏入堂乎。敎以。所謂士氣亦有曲折。而今此捲堂。不但前所未聞之駭擧。身居首善之地。游辭務勝。良可寒心。況命牌任使守僕輩。毀破棄寘。而終不知罪者。大關紀綱。掌色爲先停擧。大司成雖曰新除。亦豈無責。亦爲從重推考。佗儒生卽爲勸入。
정조 0년 · 강
承旨金鍾秀上疏自引。賜批。
정조 0년 · 목
疏略曰。臣等雖儱侗。豈不知 文廟事體之至重。而館儒之杖治政院持牌之下隸。係是前古所未有。則臣等之招問委折於館僕。烏可已乎。至於曳踢蹂躙等語。惜乎館儒之太欠詳審於上徹之文字也。雖然。當初使之招來館僕者臣也。而館儒之所指斥。乃獨在於伊時入侍未退之僚員。歸罪自免。臣實恥之。伏乞勘臣之罪。以謝多士焉。批以。旣無所失。卿其勿辭行公。
정조 0년 · 강
承旨蔡弘履陳疏自引。賜批。
정조 0년 · 목
疏略曰。昨日太學守僕。以館儒之意來言曰。院隸不遜於多士。將欲治罪。請自院中先爲除汰云。故臣答以果如所傳。則汰治何所不可。而長僚方入侍。姑俟罷退。往復爲宜云矣。旋聞院隸之已被杖。招問往復之守僕。則守僕已以爲回答未及往告之前。已爲決笞云矣。今其言若是相反。臣實莫曉其故。雖然。多士之藉口。乃在於臣。臣之不安。比諸僚更甚矣。徑出禁扃。乞勘臣罪。批以。非爾等之失。爾其勿辭察職。
정조 0년 · 강
承旨鄭民始陳疏自引。賜批。
정조 0년 · 목
疏略曰。卽伏見館儒所懷。則專攻臣身。殆無倫脊。事之是非。言之虛實。終當究意。不必多卞。而聲罪甚大。侵辱備至。則亦何敢晏然於職次乎。徑出禁門。乞勘臣罪。批以。非爾等之失。爾其勿辭察職。
정조 0년 · 목
予曰。儒生之擧措。豈不可駭乎。國榮曰。敺打院隸。奪破命牌。雖是駭擧。而崇儒禮儒。卽我 列聖朝盛德事也。其在繼述之道。不宜過加摧折矣。非但館儒。雖遐方賤儒。旣以儒爲名則加意禮待然後。庶有培養之美矣。凡於此等處。毋或少忽伏望。予曰。卿言是矣。可不留念。而紀綱亦不可不顧。掌色與師儒之長事。當略示警責矣。
정조 0년 · 강
命明日親鞫爲之。
정조 0년 · 강
副修撰李魯述上疏辭職。仍請金載順拿鞫。賜批。
정조 0년 · 목
批以。所陳可尙。爾其勿辭。從速上來察職。
정조 0년 · 강
大司憲尹得養上疏。避嫌乞遞。賜批。
정조 0년 · 목
疏略曰。臣於府啓。有私義之難安者。請罷乙未五月庭試榜事。臣之姪子前注書翊東之名亦在其中。冒當此啓有傷倫理去就一節。非所可論。亟命鐫削臣職。批以。此非卿爲嫌者。勿辭行公。
정조 0년 · 강
大司諫金普淳。正言尹得孚。司諫金履禧等上疏辭職。仍懲討韓後翼金載順。賜批。
정조 0년 · 목
批以。所陳可見公議。而予亦有商量者。爾等勿辭察職。
정조 0년 · 강
命嶺南宮房折受中。橫斂者詳査啓聞。
정조 0년 · 목
敎曰。旣知其弊。宜有蘇革之道。嶺南數邑宮房折受中。有橫斂者云。令本道道臣詳査啓聞事分付。
정조 0년 · 강
命親鞫時。前排亦勿待令。
정조 0년 · 목
敎曰。闕內城內動駕時。前排勿爲待令事。纔有下敎。而親鞫時。以其異於佗時。雖有待令之近例云。而非郊行則一也。此後雖親鞫時。前排亦勿待令之意。定式施行事。分付該都監。
정조 0년 · 강
命大司憲宋淳明等敍用。
정조 0년 · 목
敎曰。不可事同而飭異。何待歲抄。甲午年增廣監試官大司憲宋淳明。大司諫金養心竝敍用。嚴璹黃榦一體敍用。
정조 0년 · 강
命吏曹政吏李翼彬杖問取招。
정조 0년 · 목
刑曹啓言。吏曹政色書吏李翼彬。相換政事。不善擧行罪捧招。而旣已遲晚。請科罪。敎以。幺麽下吏不畏飭敎之狀。萬萬無據。以渠之故。時急發捕。至於後時。尤甚駭然。況昨夜下敎。何等叮嚀。則渠若不從中漫漶。不使判堂聞知。安有此銓官推考之事乎。以此以彼。吏胥頑慢之習。不可不痛治。以此發問目。杖問取招。更爲啓聞。
정조 0년 · 강
璿源殿。命當展拜。
정조 0년 · 목
敎曰。二十六日有事。 璿源殿當展拜。該曹知悉。○敎曰。二十六日 眞殿祭物。自內備設。只祭酒待令事。分付奉常寺。
정조 0년 · 목
禮曹判書蔡濟恭曰。慶嬪墓。每式年歲首致祭事。曾於 先朝歷臨時 下敎定式。而今旣有寒食歲一祭之規。致祭一節。何以爲之乎。予曰。旣爲歲一祭。則致祭不必爲之矣。
정조 0년 · 강
遞吏曹參判李瀰。
정조 0년 · 목
左議政金尙喆啓言。都政當前。而吏曹參判李瀰交龜尙遠。勢難等待。請今姑許遞。從之。
정조 0년 · 목
左議政金尙喆啓言。大政不遠。兵曹判書洪樂性今方惶悚引入。請從重推考。牌招察任。從之。
정조 0년 · 강
命北關賑穀。以南關交濟穀二萬石取用。
정조 0년 · 목
左議政金尙喆啓言。北道監賑御史申應顯狀啓。備陳北關慘被凶歉之狀。仍以爲南關交濟穀久寘條中二萬石。移文道臣。以爲取用之地。嶺南沿海各邑中。劃出正穀三萬石。待春裝載入送事。請令廟堂稟旨分付矣。朝家之區劃。嶺粟之移轉。總計前後殆近十萬。佗道浦穀。今何可更爲加劃乎。至於南關交濟倉久寘穀。不過轉運於同道之內。二萬石依狀請往復道臣。請使之取用。從之。
정조 0년 · 강
命塞尙州界葛加峙間路。
정조 0년 · 목
左議政金尙喆啓言。慶尙右兵使趙圭鎭忠淸兵使南益祥等狀啓。以爲尙州松面間路形便。一一巡審。則尙州界葛加峙四十里長谷。方開一條新路。今若堅塞。則淸州界所率峙間路。不期斷而自斷。南北行人。自當輻湊於鳥嶺。請令廟堂稟處矣。兩帥臣所論。俱以爲請。依狀請。俾不得如前通路之意。請嚴飭兩道道帥臣。從之。
정조 0년 · 목
左議政金尙喆啓言。關東禁屠。方因御史書啓。已有申飭。而顧今東作不遠。請一體嚴飭諸道。敎以。各別嚴飭。
정조 0년 · 강
命諸道尤甚邑新還停捧。
정조 0년 · 목
左議政金尙喆啓言。今已歲暮。諸道尤甚邑還上。宜令停捧。而此則自上特敎似好矣。○敎曰。諸道尤甚邑新還未捧者。一傡停捧事分付。
정조 0년 · 강
命翰圈依前爲之。只改三試法。
정조 0년 · 목
左議政金尙喆啓言。翰圈事。頃有成出節目之敎。而議論攜貳。姑未及消詳矣。敎以。圈點則依前爲之。而只改三試之法。好矣。
정조 0년 · 강
遞刑曹判書具善復。
정조 0년 · 목
善復有實★(虫+羔)。大臣請遞也。
정조 0년 · 강
飭大政初仕擇人。
정조 0년 · 목
左議政金尙喆啓言。今當大政。若於初仕。爲官擇人。亦足爲聳動之道。請另飭銓曹。敎以。卿言甚是。予亦欲爲下敎而未果。今番都政。各別擇人之意。另加申飭。又啓言。至如守門將。向聞兵判之言。當行道取才云。以射以講。此可爲得人之道。請以此申飭。敎以。申飭擧行。
정조 0년 · 강
飭各道式年才行薦。
정조 0년 · 목
右議政鄭存謙啓言。每式年歲首。各道觀察使抄薦前銜及生進幼學之才行表著者。就其各邑守令之薦狀中。精抄極擇。只取三人而薦聞于朝。挽近廢之。或多有全然不爲擧行者。豈不慨然。明年乃是式年。新歲行且不遠。申飭各道。薦單趁歲首上送。各其名下。懸錄其才行。以爲銓曹收用之資。請預爲行會。敎以。卿言甚好。以此申飭也。